วิชญาณี เปียกลิ่น

2532-2550: ชีวิตวัยเยาว์

แก้มเกิดที่จังหวัดพัทลุงในปี 2532 จากนั้นปี 2538 ย้ายไปอยู่จังหวัดภูเก็ต ร่วมกับมารดา คือ ญาดา เปียกลิ่น และน้องสาว คือ เกศ จิณภัค เปียกลิ่น มารดาของแก้มเป็นพยาบาล ณ โรงพยาบาลกรุงเทพภูเก็ต บิดาของแก้มเป็นทนายความ แก้มเริ่มร้องเพลงได้ตั้งแต่อายุ 3 ปี คือ เพลง "ต้องสู้" ของ เจินเจิน บุญสูงเนิน ขณะร้องคาราโอเกะในงานเลี้ยงของโรงพยาบาล แก้มชอบร้องเพลงจากการดูโทรทัศน์ จนสามารถร้องเพลงต่าง ๆ ได้ แม้ยังอ่านเนื้อเพลงไม่ออก
แก้มชนะการประกวดร้องเพลงครั้งแรกขณะเรียนชั้นประถมศึกษาปีที่ 1 ณ โรงเรียนเทศบาลบ้านสามกอง จังหวัดภูเก็ต โดยใช้เพลง "สั่งนาง" ของ มนต์สิทธิ์ คำสร้อย เมื่อแก้มเรียนชั้นประถมศึกษาปีที่ 3 ได้รับเลือกให้เป็นนักร้องวงดนตรีสามกองซุปเปอร์แดนซ์ โดยมีอาจารย์ไพรัตน์ คำเลี้ยง ฝึกฝนให้ร้องเพลงลูกทุ่งที่ยากกว่าเพลงลูกทุ่งทั่วไป เช่น เพลง "หม้ายขันหมาก" ของพุ่มพวง ดวงจันทร์ ซึ่งเป็นเพลงที่แก้มใช้เดินสายประกวดในวัยเด็ก มารดาของแก้มเป็นผู้พาไปประกวดตามเวทีต่าง ๆ โดยส่วนใหญ่แก้มได้รับรางวัลชนะเลิศ นอกจากนี้ ยังคอยสั่งสอนให้แก้มให้เป็นคนนอบน้อม รับฟังผู้อื่น มีความรับผิดชอบ และตรงต่อเวลา

2551-2555: เดอะสตาร์หญิงคนแรกของไทย

ขณะอายุ 18 ปี และเรียนชั้นมัธยมศึกษา ณ โรงเรียนสตรีภูเก็ต แก้มเข้าแข่งขันรายการเดอะสตาร์ ค้นฟ้าคว้าดาว ปี 4 ในปี 2551 และได้รับรางวัลชนะเลิศจากการโหวตของประชาชนทั่วประเทศ เมื่อวันที่ 27 เมษายน 2551 จากนั้นเข้าเป็นนักร้องสังกัดเอ็กแซ็กท์ ในเครือจีเอ็มเอ็ม แกรมมี่ โดยร้องเพลงไทยสากลเป็นหลัก หลังจบรายการเดอะสตาร์ แก้มผ่านการสอบตรงเข้าศึกษาระดับปริญญาตรี ณ คณะดุริยางคศาสตร์ มหาวิทยาลัยศิลปากร สาขาวิชาดนตรีแจ๊ส (เอก วอยซ์แจ๊ส) และจบการศึกษาในปี 2556
แก้มออกซิงเกิลแรก "ความผูกพัน (ซื้อความรักไม่ได้)" กลางปี 2551 และออกอัลบั้มแรกชื่อ GAM เดือนตุลาคม 2551 มีเพลงโปรโมทแรก คือ "ไม่สวยเลือกได้" จากนั้นแก้มร้องเพลงประกอบละครครั้งแรก เพลง "แสงและเงา" ประกอบละครเงาอโศก ซึ่งได้รับรางวัลเพชรในเพลง จากกรมศิลปากร
แก้มเริ่มงานแสดงในปี 2552 ในละครเวทีเรื่อง ลมหายใจ เดอะมิวสิคัล และแสดงละครโทรทัศน์ครั้งแรกในปี 2553 เรื่อง หัวใจพลอยโจร ต่อมาเริ่มงานพากย์ในบท เทียน่า (Tiana) ในภาพยนตร์การ์ตูนเรื่อง มหัศจรรย์มนต์รักเจ้าชายกบ (The Princess and the Frog) ของดิสนีย์ 
ปี 2554 แก้มร้องเพลง "ไม่เหลืออะไรเลย" ประกอบละครตลาดอารมณ์ ซึ่งได้รับรางวัลเมขลา เพลงนำละคร เมขลามหานิยมแห่งปี และพากย์การ์ตูนเรื่อง เบิร์ดแลนด์ แดนมหัศจรรย์ ทางช่อง 3 ซึ่งได้รับรางวัลโทรทัศน์ทองคำ ทีมผู้พากย์การ์ตูนดีเด่น รวมทั้งปล่อยอัลบั้มที่ 2 ชื่อ Baby It's You มีเพลงเด่น คือ "มหันตภัย" ประพันธ์โดย นิ่ม สีฟ้า ในปี 2555 แก้มแสดงละครเวทีเรื่อง รักจับใจ เดอะโรแมนติกมิวสิคัล ซึ่งเพลง "ของตายที่อยากหายใจ" ได้รับรางวัลเพชรในเพลง 
ด้วยการดูแลเอาใจใส่และปฏิบัติต่อแม่อย่างดีและสม่ำเสมอ แก้มจึงได้รับประทานรางวัลลูกที่มีความกตัญญูกตเวทีอย่างสูงต่อแม่ จากพระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ ในเดือนสิงหาคม 2555

2556-2560: ผจญภัยแดนคำสาปราชินีหิมะ และ 4 โพดำ

แก้มได้รับงานใหญ่ในปี 2556 อาทิ พากย์ภาพยนตร์แอนิเมชันยอดเยี่ยมของดิสนีย์ เรื่อง ผจญภัยแดนคำสาปราชินีหิมะ (Frozen) รับบทนำเป็น ราชินีเอลซ่า (Elsa) และร้องเพลง "ปล่อยมันไป" ซึ่งเป็นเวอร์ชันภาษาไทยของเพลง "Let It Go" ที่ได้รับรางวัลออสการ์สาขาเพลงนำภาพยนตร์ยอดเยี่ยม ปลายปี 2556 แก้มได้รับเลือกให้ร้องเพลงในงานสโมสรสันนิบาต เฉลิมพระเกียรติพระบาทสมเด็จพระเจ้าอยู่หัว ณ ทำเนียบรัฐบาล จากนั้นแก้มร้องเพลงประกอบภาพยนตร์ครั้งแรก เพลง "ขวัญของเรียม" ประกอบภาพยนตร์เรื่อง แผลเก่า ในปี 2557
แก้มเป็นพิธีกรรายการโทรทัศน์ครั้งแรกปี 2558 ในรายการ 4 โพดำ ร่วมกับ กัน นภัทร, โดม จารุวัฒน์ และตั้ม วราวุธ จากนั้นปี 2559 เริ่มเป็นกรรมการการแข่งขันร้องเพลงในรายการ Stage Fighter และเข้าแข่งขันรายการ The Mask Singer หน้ากากนักร้อง ซีซันที่ 3 ในปี 2560

2561-ปัจจุบัน: "ไม่มีเธอ ไม่ตาย"

ปี 2561 แก้มมีคอนเสิร์ตเดี่ยวครั้งแรกในรอบ 10 ปีนับตั้งแต่เข้าวงการบันเทิง คือ Gam Concert My First Time ณ รอยัล พารากอน ฮอลล์ ซึ่งได้รับการกล่าวถึงว่าเป็นอีกหนึ่งคอนเสิร์ตที่ดีที่สุดของเมืองไทย นอกจากนี้ ยังได้รับเลือกให้ร้องเพลงในพิธีเปิดการประชุมสุดยอดผู้นำยุทธศาสตร์ความร่วมมือทางเศรษฐกิจอิรวดี-เจ้าพระยา-แม่โขง (ACMECS Summit) โดยมีนายกรัฐมนตรีและผู้นำประเทศในอาเซียนร่วมเปิดงาน
8 มิถุนายน 2561 แก้มปล่อยซิงเกิล "ไม่มีเธอ ไม่ตาย" ร้องร่วมกับ โต้ง TWOPEE แร็ปเปอร์วงเซาท์ไซด์ ผู้แต่งและร้องท่อนแร็ป โดยโอม ปัณฑพล ประสารราชกิจ นักร้องนำวงค็อกเทล แต่งคำร้องและทำนอง เพลงนี้ขึ้นอันดับหนึ่งชาร์ตไอทูนส์ประเทศไทยในชั่วข้ามคืน
ในเดือนธันวาคม 2561 ผลสำรวจของสวนดุสิตโพลพบว่า แก้มเป็นนักร้องเพลงไทยสากลหญิงที่ประชาชนชื่นชอบมากที่สุด
ปี 2562 แก้มเป็นกรรมการรายการ Top One ตัวจริงชิงหนึ่ง รวมทั้งได้รับรางวัล อาทิ Best Singer (Female) จาก HOWE Magazine และศิลปินที่ถูกกล่าวถึงมากที่สุด (Top Talk-About Artist) จาก MThai นอกจากนี้ ยังร่วมเดินแบบครั้งแรกในงาน Bangkok International Fashion Week 2019 ให้กับแบรนด์ Tube Gallery